Document ID: 31985R2426

*****
ΚΑΝΟΝΙΣΜΟΣ (ΕΟΚ) αριθ. 2426/85 ΤΗΣ ΕΠΙΤΡΟΠΗΣ
της 28ης Αυγούστου 1985
που τροποποιεί τον κανονισμό (ΕΟΚ) αριθ. 2365/84 σχετικά με τον καθορισμό λεπτομερειών εφαρμογής των ειδικών μέτρων για τα πίσα, τα κουκιά, τα φούλια και τα γλυκά λούπινα
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1431/82 του Συμβουλίου της 18ης Μαΐου 1982 περί ειδικών μέτρων για τα πίσα, τα κουκιά, τα φούλια και τα γλυκά λούπινα (1), όπως τροποποιήθηκε από τον κανονισμό (ΕΟΚ) αριθ. 1485/85 (2), και ιδίως το άρθρο 3 παράγραφος 7,
Εκτιμώντας:
ότι πρέπει να γίνουν περισσότερο κατανοητές και ευέλικτες οι διαδικασίες για την υποβολή της δήλωσης μεταποίησης, που αναφέρονται στο άρθρο 19 παράγραφος 3 του κανονισμού (ΕΟΚ) αριθ. 2365/84 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 1970/85 (4)· ότι μία επιχείρηση δεν πρέπει να χάνει κατ' ανάγκη το πλήρες δικαίωμα για ενίσχυση αν δεν υποβάλλει τη δήλωση αυτή σε τακτικά διαστήματα·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Αποξηραμένων Ζωοτροφών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 19 παράγραφος 3 του κανονισμού (ΕΟΚ) αριθ. 2365/84 αντικαθίσταται από το ακόλουθο κείμενο:
«3. Η επιχείριση υποβάλλει, σε τακτικά διαστήματα, δήλωση μεταποίησης, σχετικά με τις ποσότητες που έχουν μεταποιηθεί κατά τη διάρκεια περιόδου, η διάρκεια της οποίας καθορίζεται από τον αρμόδιο οργανισμό του κράτους μέλους όπου έχει λάβει χώρα η μεταποίηση, αλλά η οποία δεν είναι δυνατό να είναι μεγαλύτερη από ένα μήνα. Η δήλωση αυτή υποβάλλεται στον αρμόδιο οργανισμό σε ημερομηνία η οποία καθορίζεται από αυτόν, στη διάρκεια όμως περιόδου που, σε καμία περίπτωση, δεν υπερβαίνει τους δύο μήνες.
Εντούτοις, εφόσον η μεταποίηση μεμονωμένης παρτίδας πίσων, κουκιών, φουλιών ή γλυκών λούπινων πραγματοποιείται κατά τη διάρκεια περισσότερων μηνών, η επιχείρηση υποβάλλει τη δήλωση που αφορά την εν λόγω παρτίδα, το αργότερο, στο τέλος του δεύτερου μήνα μετά την ολοκλήρωση της μεταποίησης αυτής. Η δήλωση πρέπει να αναφέρει τουλάχιστον, για κάθε προϊόν και μέθοδο μεταποίησης, την ποσότητα, σε ακαθάριστο βάρος και, ενδεχομένως, σε βάρος προσαρμοσμένο σύμφωνα με τη μέθοδο που καθορίζεται στο παράρτημα Ι, του μεταποιημένου προϊόντος. Στην περίπτωση που η επιχείρηση δεν υποβάλλει τη δήλωση, κατά την προβλεπόμενη ημερομηνία, ο αρμόδιος οργανισμός του κράτους μέλους, στο οποίο έχει λάβει χώρα η μεταποίηση, μειώνει κατά 2 % την ενίσχυση που θα ελάμβανε κανονικά η επιχείρηση για κάθε εργάσιμη ημέρα κατά την οποία έχει καθυστερήσει η υποβολή της δήλωσης.»
Άρθρο 2
Ο παρών κανονισμός αρχίζει να ισχύει από την επομένη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων, με την εξαίρεση των διατάξεων του τελευταίου εδαφίου της νέας παραγράφου 3 του άρθρου 19 του κανονισμού (ΕΟΚ) αριθ. 2365/84 οι οποίες, μετά από αίτηση των ενδιαφερομένων μερών, εφαρμόζονται σε εκκρεμούσες υποθέσεις.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 28 Αυγούστου 1985.

Labels: 17
19
5